laion/Wikipedia-Exotic huggingface dataset:
ברברה פלווין

ברברה פלווין (בהונגרית: Palvin Barbara; נולדה ב-8 באוקטובר 1993) היא דוגמנית הונגריה. היא הופיעה לראשונה בגיליון בגדי הים של ספורטס אילוסטרייטד ב-2016. ב-2019 היא הפכה למלאכית של ויקטוריה סיקרט. היא גם שגרירת ארמני ביוטי . הופעת הבכורה שלה במסלול הייתה עבור פראדה במהלך שבוע האופנה במילאנו בפברואר 2010. פלווין גם צעדה עבור לואי ויטון, מיו מיו, נינה ריצ'י, עמנואל אונגרו, כריסטופר קיין, ג'וליאן מקדונלד, ג'רמי סקוט, ג'יילס דייקון, ויויאן ווסטווד, ופתחה את התצוגה של שאנל לפני סתיו 2011. בשנת 2012, היא צעדה בתצוגת האופנה של ויקטוריה'ס סיקרט . בשנת 2016, היא דורגה במקום הרביעי ב- Max Hot 100. רשימת הדוגמניות הפופולריות ביותר של טאמבלר לשנת 2017 דיווחה שפאלווין היא הדוגמנית השנייה הכי פופולרית באתר המדיה החברתית. פלווין חזרה לתצוגת האופנה של ויקטוריה'ס סיקרט בשנת 2018. בשנה שלאחר מכן, היא הפכה למלאכית של ויקטוריה'ס סיקרט ההונגרית הראשונה. הקימורים של פאלווין ומדידות המסלול הלא סטנדרטיות נחשבו על ידי התקשורת ככיוון של המותג לעבר " חיוביות הגוף ". פלווין מושווה לעיתים קרובות לדוגמנית הרוסית נטליה וודיאנובה ; עורכת ווג הבריטי. מירנדה אלמונד, אמרה, "בחרנו בברברה בגלל שהיא נראית מעולה לחלוטין, הכלאה בין ברוק שילדס צעירה לנטליה וודיאנובה". פלווין ציינה את וודיאנובה וקייט מוס כדוגמניות האהובות עליה. פלווין הופיעה בסרט הרקולס מ-2014 בתור המלכה המיתולוגית אנטימאצ'ה . מאז 2018, פלווין נמצאת במערכת יחסים עם השחקן האמריקאי דילן ספראוס. הם התגוררו בברוקלין עד 2021, אז עברו ללוס אנג'לס. וב-15 ביולי 2023 הם נישאו. מדיה וקבצים בנושא ברברה פלווין בוויקישיתוף ברברה פלווין, ברשת החברתית אקס (טוויטר) ברברה פלווין, ברשת החברתית אינסטגרם גל סלונימסקי‏, קיבלה כנפיים: הכירו את המלאכית החדשה של ויקטוריה'ס סיקרט, באתר וואלה, 21 במרץ 2019 ברברה פלווין: הלוליטה החדשה, באתר Xnet‏, 2 ביוני 2012
מרווין דייוויס

מרווין דייוויס (בשם מלא באנגלית: Evan Mervyn Davies, Baron Davies of Abersoch;‏ נולד ב-21 בנובמבר 1952 בויילס) הוא פוליטיקאי וכלכלן בריטי שכיהן בממשלת בריטניה. מרווין דייוויס נולד בגדל בויילס. הוא סיים בית ספר לכלכלה בהרווארד וחזר לבריטניה. דייוויס החל לעבוד בבנק בו אביו היה בתפקיד ניהולי ובהמשך עבר ל-Citibank בו עבד כעשר שנים. בהמשך הוא עבר לחברה פיננסית Standard Chartered ובשנים 2006–2009 היה יושב ראש שלה. בשנת 2009 דייוויס קיבל הצעה של גורדון בראון והתמנה לשר למסחר, השקעות ועסקים בממשלתו. דייוויס כיהן בתפקיד זה עד לשנת 2010. בפברואר 2009 הוא קיבל תואר ברון והתקבל לבית הלורדים. בשנת 2013 דייוויס התמנה ליושב ראש חברה שקידמה פרויקט "גשר הגן" בלונדון. פרויקט פרטי זה קיבל תמיכה כספית מהמדינה אך בסופו של דבר בוטל. בשנת 2015 דייוויס מונה ליושב ראש של חברה פיננסית LetterOne. בשנים 2019–2022 הוא היה יושב ראש קרן השקעות Intermediate Capital Group. כהוקרה לפעילותו הרבה בתחום הכלכלי דייוויס התקבל למסדר האימפריה הבריטית בשנת 2002. דייוויס שהוא בעצמו שחקן טניס מכהן כיושב ראש איגוד הטניס הבריטי. מדיה וקבצים בנושא מרווין דייוויס בוויקישיתוף ביוגרפיה ערך זה הוא קצרמר בנושא פוליטיקאים. אתם מוזמנים לתרום לוויקיפדיה ולהרחיב אותו.
אגם

אֲגַם או ימה הוא גוף גדול של מקווה מים (בדרך כלל מים מתוקים) המוקף יבשה. אגמים גדולים נקראים לפעמים "ים", וימים קטנים נקראים לפעמים "אגם". למשל, ים כנרת וים המלח הם למעשה אגמים. האגם הגדול בעולם הוא מלוח – הים הכספי. האגם העמוק ביותר הוא ימת באיקל בסיביר. המונח אגם משמש גם לתיאור אתרים יבשים בדרך כלל המתמלאים מים רק לאחר גשמים כבדים, כמו למשל אגם אייר באוסטרליה. אגמים יכולים להיווצר בדרכים מגוונות: אגמים טקטוניים – נוצרו עקב תזוזות טקטוניות של הלוחות היבשתיים. לדוגמה, ימת באיקל במזרח סיביר, ים כנרת וים המלח מתזוזת השבר הסורי אפריקני. אגמים וולקניים – נוצרו עקב פעילות געשית: בלועות הר געש (Okama ביפן, ברכת רם ברמת הגולן), או כתוצאה מחסימת נחלים על ידי זרמי לבה ומהתפוררות ושבירה של מגמה מתקררת (אגם החולה). אגמים שנוצרו עקב גלישת קרקע – גלישת הקרקע חוסמת לעיתים נחלים, במעלה הסכר מתאספים המים ונקווה אגם. אגמים קרחוניים (גליצאליים) – נוצרו עקב גלישת קרחונים. כאשר הקרחון גולש הוא חורץ במשקלו את הקרקע וסוחף עמו אדמה רבה. המסת הקרחון וקפיאתו מחדש מביאה להתפוררות הקרקע ולהיווצרות מגרעות שבהן נקווים מים. הימות הגדולות בארצות הברית וכן מרבית האגמים בעולם נוצרו בדרך זו. אגם פרוגליצאלי – אגם שנוצר בין מורנה ועקב נסיגת קרחון. אגמי המסה – שנוצרו עקב תהליכי המסה כימית של סלעים או מינרלים הגורמות להיווצרות מגרעות שבהן נקווים מים. אגמים כאלו מצויים בעיקר באזור של מסלע גיר ונופי קרסט. אזור הלג'ה הגדולה בסוריה ובאזור מבצר נמרוד ברמת הגולן. אגמים שנוצרו עקב פעילות נחלים – דמויי פרסה או טבעת. כתוצאה מהשתנות ערוצי נחלים והתנתקותם מהערוץ המרכזי. נפוץ באגמים בסמוך לשפך הנחל לים. אגמים שנוצרו עקב פעילות הרוח – בעיקר באזורי דיונות, עקב שחיקת הדיונה והסעת החול מעל שכבה אטימה נוצר מקום נמוך שאליו נאספים מים. אגמים אורגניים (בוג) – אגמים קטנים שנוצרים על קרקעית כבול המתאפיינת בתכולה גבוהה מאוד של חומר אורגני. תהליכי היצירה אינם ברורים לחלוטין. מאופיין על ידי צמחים אקזוטיים אוכלי חרקים, המים בדרך כלל צלולים ומעט חומציים. אגמים מעשה ידי אדם – כתוצאה מפעילות אנתרופוגנית, דוגמת הקמת סכרים להפקת חשמל (אגם פאוול לפני סכר הובר בארצות הברית, אגם נאצר לפני סכר אסואן במצרים) או אגמים לנופש וקיט (כמו פארק הירקון ואגמון הסופרלנד). פינלנד ידועה כ"ארץ אלף האגמים", ומינסוטה היא "ארץ רבבת האגמים". ישנן ראיות המצביעות על קיומם של אגמים גם מחוץ לכדור הארץ. תצלומים מסוימים שצולמו על ידי חללית המחקר גלילאו מצביעים על מה שנראה כאגמי גופרית על פניו של איו, אחד מירחיו של כוכב הלכת צדק, שנוצרו כתוצאה מפעילות וולקנית, וממצאים שנתגלו על ידי חללית המחקר קאסיני-הויגנס מצביעים ככל הנראה על קיומם של אגמים של מתאן או אתאן על טיטאן, אחד מירחיו של שבתאי. ישנן גם ראיות המצביעות על כך כי ייתכן שבעבר היו אגמים גם על מאדים, על אף שבעידן הנוכחי תנאי הלחץ והטמפרטורה על כוכב-הלכת אינם מאפשרים קיומם של אגמים. על פני הירח ישנם אזורים המכונים בשם "אגמים" (בלטינית lacus) על אף שמדובר למעשה במישורים גדולים של בזלת, ולא באגמים של ממש. השם "אגם" השתמר מכיוון שאסטרונומים קדומים שיערו בטעות כי אזורים אלו הם אגמים. מסיבה דומה מישורי בזלת גדולים יותר על־פני הירח מכונים "ימים". לוך בילבונג אגם יבש בסיס נתונים על ימות ואגמים בעולם מאיר ברק, למה לרוב אגמים הם מים מתוקים?, במדור "שאל את המומחה" באתר של מכון דוידסון לחינוך מדעי, 2 ספטמבר 2009 אגם, באתר אנציקלופדיה בריטניקה (באנגלית) אגמים, דף שער בספרייה הלאומית
מבצע נזר

מבצע נזר, המכונה גם הקרב הרביעי על מונטה קאסינו או בקנדה, קרב עמק לירי, היה מבצע התקפי שבוצע על ידי בעלות הברית (הארמייה החמישית האמריקנית והארמייה השמינית הבריטית) במאי 1944, במסגרת המערכה האיטלקית של מלחמת העולם השנייה. המבצע נתמך בהתקפות אוויריות שנקראו מבצע "חנק". הכוח היריב היה הארמייה הגרמנית העשירית. מטרת המבצע הייתה לשבור את ההגנות הגרמניות על קו גוסטב (החצי המערבי של קו החורף) ולפתוח את עמק לירי, הנתיב הראשי לרומא. הגנרל סר הרולד אלכסנדר, המפקד העליון של צבאות בעלות הברית באיטליה, תכנן את המבצע כך שיתנהל בערך עם הפלישה לנורמנדי, כך שהכוחות הגרמניים יהיו מרותקים באיטליה, ולא ניתן יהיה לפרוס אותם מחדש לצרפת. ארבעה קורפוסים השתתפו במתקפה. מימין לשמאל היו אלה הקורפוס הפולני השני והקורפוס ה-13 הבריטי, של הארמייה השמינית, והקורפוס הצרפתי (כולל חיילי גומייר מרוקאים) והקורפוס האמריקני השני, של הארמייה החמישית. הארמייה החמישית פיקדה גם על הקורפוס האמריקני השישי בראש החוף של אנציו, כ-60 מיילים צפון-מערבית. המבצע החל בשעה 23:00 אחר הצהריים ב-11 במאי 1944 על ידי דיוויזיית הרגלים הרביעית הבריטית ודיוויזיית הרגלים ההודית ה-8, עם אש תומכת של חטיבת השריון הקנדית ה-1. הם ערכו חציית לילה מוצלחת של נהרות גאריגליאנו וראפידו. כוח זה פרץ ללב ההגנות הגרמניות בעמק לירי נגד התנגדות עזה ומשך עתודות גרמניות, והפחית את הלחץ על ראש החוף של אנציו. הקורפוס הצרפתי דחף דרך ההרים שמאלה ב-14 במאי, בתמיכת הקורפוס האמריקני השני לאורך החוף. ב-17 במאי, הקורפוס הפולני השני מימין תקף את מונטה קאסינו. כאשר עמדתם קרסה, הגרמנים נסוגו מקו גוסטב לקו היטלר כ-10 קילומטרים מאחור. ב-23 במאי תקפו ארבעת הקורפוסים את קו היטלר. באותו יום תקף הקורפוס האמריקני ה-6 מתוך ראש החוף של אנציו. קו היטלר נפרץ על ידי רגימנט משמר הדרגונים ה-4 הנסיכה לואיז של דיוויזיית הרגלים הקנדית ה-1 בפונטקורבו ב-23 במאי. הארמייה העשירית הגרמנית נאלצה לסגת לצפון מערב. הקורפוס האמריקני השישי, שנע מאנציו צפון מזרחה, היה בנקודת ניתוק קו הנסיגה הגרמני כאשר לוטננט גנרל מארק וו. קלארק, מפקד הארמייה החמישית, הורה להם באופן בלתי מוסבר לפנות לצפון מערב ולהתקדם לרומא במקום זאת. יש הרבה השערות שהוא עשה זאת כדי שהארמייה החמישית שלו תכבוש את רומא לפני שהארמייה השמינית תתקדם במעלה עמק לירי. הארמייה העשירית הגרמנית נמנעה בכך מכיתור מלא. הגרמנים נלחמו בשורה של פעולות עיכוב, נסוגו לקו טראסימן, ולאחר מכן לקו הגותי (המזוהה במפות הגרמניות כקו "הירוק"), מצפון לנהר הארנו.
יגל יעקב

יגל יעקב הוא ספר שירי ופיוטי הרב יעקב אבוחצירא, ושאר צאצאיו רבני משפחת אבוחצירא. יצא לאור בעשרות מהדורות שונות. רבי יעקב אבוחצירא היה ראשון כותבי הפיוטים במשפחת אבוחצירא, ופיוטיו היו מועברים בעל פה או בהעתקת כתב יד בין בני המשפחה ומחוצה לה. הפיוטים נחשבו לעמוקים מאוד, ומשלבים עושר ספרותי לצד רמזים רבים מתורת הקבלה. פיוטים אלו היו מושרים על ידי בניו ותלמידיו, ושאר יושבי תאפילאלת בשבתות ובימים טובים, וכן בהילולות ובמועדים שונים. עשרים ושתיים שנה אחר פטירת רבי יעקב, החלו בניו רבי מסעוד ורבי אהרן לעסוק בהוצאת ספריו. כאשר סיימו להדפיס ארבעה מספריו, החליטו לקבץ גם את שיריו ולהדפיסם כספר, לבל יאבדו במרוצת הזמן. רבי מסעוד אסף וקיבץ את שירי אביו, והוסיף עליהם מעט משיריו שלו וכן שירים בשבח אביו שחברו אחיו - רבי אהרן ורבי דוד, וקבצום יחד לספר אחד שנקרא "יגל יעקב" על פי הפסוק בתהילים "יגל יעקב ישמח ישראל". מהדורת הספר הראשונה ראתה אור בהוצאת ר' אברהם בוקובזה, בתוניס ה'תרס"ו. הספר הופץ והתפשט בין קהילות יהדות מרוקו והודפס שוב ושוב כמתכונתו במשך 60 שנה, עד לשנת ה'תשכ"ב. עם זאת, היו בו מספר טעויות ושיבושים, הן בכתיבת וחלוקת בתי השירים, והן בהוספת מספר שירים שלא היו של רבי יעקב אבוחצירא, אלא של מחברים בשם "יעקב". בשנת ה'תשכ"ב הוציא לאור הרב אברהם מוגרבי בהוראת באבא סאלי את הספר מחדש, והוסיף עליו עוד משיריהם של רבני משפחת אבוחצירא, אך העתיק את השירים מהמהדורה הראשונה ללא שינוי. בהמשך יצא לאור הספר שוב ושוב, בעשרות מהדורות שונות, מנוקדות, קטנות וגדולות, והופץ בכל רחבי מרוקו. לחלק מהן נוספו שירים של מחברים נוספים, שלא מבני המשפחה. ספר זה היה המקור העיקרי לתפוצת שירי משפחת אבוחצירא בין כלל יהודי מרוקו, ביניהם גם פיוטים מרוקאיים שהפכו ליסודות תרבותיים, כגון; אעופה אשכונה, יה אביר ביר, יודו לך רעיוני, סוד שבת זכור, יחיד רם יערות חושף ועוד. לחניהם של חלק מהשירים התפרסם יחד עם תפוצת הספר. בשנת ה'תשס"ו יצא לאור הספר במהדורה מתוקנת ומורחבת המונה 780 עמודים, בתוספת ביאורים, פירושים וציוני מקורות, על ידי מכון אור לישרים ומכון עוז והדר, בתוספת הקדמה ארוכה מאת הרב דוד חי אבוחצירא. במהדורה זו הובאו מספר פיוטים מכתב יד, שטרם פורסמו עד אז. במהדורה הסופית של הספר כיום, קיימים שיריהם של הרבנים: רבי יעקב אבוחצירא (39 פיוטים) רבי מסעוד אבוחצירא (22 פיוטים) רבי אהרן אבוחצירא (פיוט אחד) רבי יצחק אבוחצירא (7 פיוטים) רבי דוד אבוחצירא (16 פיוטים) רבי ישראל אבוחצירא (10 פיוטים) רבי מאיר אבוחצירא (10 פיוטים) פיוטי שבת קודש (15 פיוטים) פיוטי המועדים (49 פיוטים) הרב דוד חי אבוחצירא, יגל יעקב המבואר, ירושלים: מכון אור לישרים, ה'תשס"ו, עמ' 8 שמעון ואנונו, ארזי הלבנון, ירושלים, ה'תשס"ו, עמ' 471 תהילים פרק יז, פסוק יד תולדות הפיוט השירה והפזמון, באתר טקסט רץ
A24

A24 היא חברה אמריקאית להפקת סרטי קולנוע ותוכניות טלוויזיה. סרטיה הבולטים של החברה הם כיתה ח', הכול בכל מקום בבת אחת, X, האביר הירוק, אור ירח, ליידי בירד ומידסומר. החברה נוסדה ב 20 באוגוסט 2012 על ידי שלושה מתמחים בקולנוע – דניאל כץ, ג'ון הודג'ס ודייוויד פנקל. כץ בחר את שם החברה על שם כביש מהיר A24 באיטליה, בו נסע בזמן שהחליט להקים את החברה. תאגיד הבידור "גוגנהיים פרטנרס" סיפק את המימון הראשוני. החברה מתמקדת בהפקת תכנים "מנקודת מבט שונה ויצירתית יותר". פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מדיה וקבצים בנושא A24 בוויקישיתוף אתר האינטרנט הרשמי של A24 A24, ברשת החברתית פייסבוק A24, ברשת החברתית אקס (טוויטר) A24, ברשת החברתית אינסטגרם A24, ברשת החברתית טיקטוק A24, ברשת החברתית LinkedIn A24, סרטונים בערוץ היוטיוב ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
פרנץ לאנג

פרנץ "פרנצל" לאנג (בגרמנית: Franz "Franzl" Lang;‏ 28 בדצמבר 1930 – 6 בדצמבר 2015) הידוע גם בתור "מלך היודל" (בגר': Jodlerkönig) היה זמר יודל אלפיני מבוואריה, גרמניה. לאנג שר רק שירי מוזיקה עממית גרמניים, לאנג שר לרוב בדיאלקטים הבוואריים הכפריים. לאנג, גדל במינכן, הוכשר כיצרן כלים. הוא החל לנגן על אקורדיון בגיל תשע. פרנץ מוכר (במיוחד בגרמניה) כמלך היודל, הוא הופיע מספר פעמים בהופעת ומחזות זמר. הלהיט הגדול ביותר שלו היה גרסת כיסוי משנת 1968 של הלחנת "Lied Kufsteiner Das" של קרל גנזר. לאורך שנות ה-70, הוא היה שותף קבוע בתוכניות מגוונות מוזיקליות בטלוויזיה המערב גרמנית, במיוחד בתוכנית Lustige Musikanten של ערוץ ZDF. לאנג מכר יותר מ-10 מיליון תקליטים; הוא זכה ב-20 תקליטי זהב ותקליט פלטינה אחד בתעשיית ההקלטות הגרמנית. ביום הולדתו ה-70, הופיע בפעם האחרונה. לאנג היה נשוי לאשתו יוהנה משנת 1954. היה אב לבן ולבת. נפטר בבית אבות במינכן ב-6 בדצמבר 2015 מתסמונת כשל רב-מערכתי ונקבר ב-11 בינואר 2016, בבית קברות ביער, עם הקדשות מרובות ממשפחתו וחבריו. רשימה חלקית: Das Bayernland Der weißblaue Hammer Stimmung beim Jodlerwirt Wir kommen von den Bergen Zillertal, du bist mei Freud Tirol Heimat der Berge 1956: Salzburger Geschichten 1961: Drei weiße Birken 1961: Der Orgelbauer von St. Marien 1961: Schlagerrevue 1962 1962: Tanze mit mir in den Morgen 1962: Drei Liebesbriefe aus Tirol היינו מדיה וקבצים בנושא פרנץ לאנג בוויקישיתוף פרנץ לאנג, במסד הנתונים הקולנועיים IMDb (באנגלית) פרנץ לאנג, באתר AllMusic (באנגלית) פרנץ לאנג, באתר MusicBrainz (באנגלית) פרנץ לאנג, באתר Yandex.Music (ברוסית) פרנץ לאנג, באתר Discogs (באנגלית) פרנץ לאנג, באתר Genius Franzl “Jodlerkönig” Lang, באתר "Find a Grave" (באנגלית) Williams, Martina (21 December 2015). "Das Kufsteiner Lied"-Interpret Franzl Lang ist tot, www.merkur.de (בגרמנית). Abendzeitung Germany, Letzter Jodler für Franzl Lang († 84), www.abendzeitung-muenchen.de, ‏2016-01-12 (בגרמנית) - "Last yodel for Franzl Lang († 84)" (בגרמנית)
איבוד כדור (כדורסל)

בכדורסל, איבוד כדור (באנגלית: Turnover) מתרחש כאשר קבוצה מאבדת את ההחזקה בכדור לקבוצה היריבה לפני ששחקן זרק לסל של קבוצתה. איבוד יכול לקרות מכך ששחקן יריב חוטף את הכדור, הכדור יוצא מחוץ למגרש, ביצוע הפרה (כגון כדרור כפול, צעדים, הפרת שעון זריקה, הפרה של שלוש שניות, הפרה של חמש שניות), או ביצוע עבירת תוקף. לפי כתב הספורט של הבוסטון גלוב בוב ראיין, הרעיון של איסוף ופרסום סטטיסטיקה של איבודי הכדור, גובש לראשונה על ידי עמיתו ג'ק בארי. איבודי כדור נרשמו לראשונה רשמית בליגת ה-ABA במהלך עונת 1967/68, ומנהג זה אומץ מאוחר יותר על ידי ה-NBA בעונת 1977/78 שלאחר מיזוג הליגות. את שיא האיבודים במשחק NBA חולקים ג'ייסון קיד וג'ון דרו. קיד איבד 14 איבודים במדי פיניקס סאנס מול ניו יורק ניקס ב-17 בנובמבר 2000, ודרו 14 גם כן במדי אטלנטה הוקס מול ניו ג'רזי נטס ב-1 במרץ 1978. שיא האיבודים במשחק פלייאוף ה-NBA הוא 13, והוא נקבע על ידי ג'יימס הארדן ב-27 במאי 2015 במדי יוסטון רוקטס נגד גולדן סטייט ווריורס. לברון ג'יימס מחזיק בשיא של הכי הרבה איבודים במצטבר בקריירה עם 4,966 איבודים בעונה הסדירה ו-1,015 בפלייאוף. ראסל ווסטברוק מחזיק בשיא של ממוצע האיבודים הגבוה ביותר בעונה הסדירה עם 4.1 איבודים למשחק. Ryan, Bob. "Bob Ryan says goodbye after 44 years". The Boston Globe. נבדק ב-19 בינואר 2018. {{cite web}}: (עזרה) "TOV playoff". Yahoo Sports. נבדק ב-28 במאי 2015. {{cite web}}: (עזרה) NBA & ABA Career Leaders and Records for Turnovers, Basketball-Reference.com (באנגלית) NBA & ABA Career Playoff Leaders and Records for Turnovers, Basketball-Reference.com (באנגלית) NBA Player Most Career Turnovers Per Game, StatMuse (באנגלית) ערך זה הוא קצרמר בנושא כדורסל. אתם מוזמנים לתרום לוויקיפדיה ולהרחיב אותו.
פרסביטר יהודי אנגליה

פרסביטר יהודי אנגליה (כונה גם: כהן היהודים או זקן היהודים. באנגלית: Presbyter Judaeorum) היה תואר שניתן לנושא התפקיד הרם ביותר ביהדות בריטניה לפני גירוש יהודי אנגליה. המינוי היה לכל החיים, אם כי בשניים או שלושה מקרים נושא המשרה התפטר או פוטר. פרין טוענת שפרסביטר יהודי אנגליה היה בסך הכל קצין שאינו קשור לדת האחראי לשמור על סדרי השליטה באוצר היהודים (אנ'), ולעומתה טובי טוען שהכינויים לנשוא המשרה הלקוחים מן הכנסייה מראים שמדובר בתפקיד בעל אופי דתי. ידוע בוודאות רק על שישה אנשים שכיהנו בתפקיד בין 1199 ל-1290. הראשון שידוע שכיהן בתפקיד היה יעקב מלונדון, שמונה ב-1199. הזכות לכהן בתפקיד ניתנה לו על ידי המלך ג'ון בשנת מלכותו הראשונה. בתעודת המינוי נכתב שהוא "לכל ימי חייו". אחריו כיהן יוסף מלונדון (1217–1236), כשגם לו ניתן התפקיד על ידי המלך ג'ון. אהרון מיורק (אנ') (1236) מונה בספטמבר 1236 על ידי הנרי השלישי, מלך אנגליה. אליהו מלונדון (אנ') (1243) מונה גם הוא על ידי הנרי השלישי. חיים (חגין) בן משה (אנ') (1257). המינוי אושר על ידי אדוארד הראשון, מלך אנגליה. חיים דילקריס (1281. הוא מונה בחסותה של אלינור מפרובנס (אנ')). המינוי אושר על ידי אדוארד הראשון, מלך אנגליה שגירש את היהודים מאנגליה. הוא כיהן עד הגירוש ולא ידוע מה עלה בגורלו. הרב הראשי של בריטניה ע' הילדסהיימר, בישוף היהודים, סיני קה ג-ד, עמוד קמב, באתר אוצר החכמה (צפייה חופשית – מותנית ברישום) יוסף ג'יקובס, ‏"PRESBYTER JUDÆORUM", במהדורת 1901–1906 של האנציקלופדיה היהודית (באנגלית) הערך "פרסביטר יהודי אנגליה", באתר המכלול Presbyter הוא תחילית במילים לועזיות בהוראת זיקנה (יוונית presbys = זקן). מה זה פרסביטר – פירוש המילה פרסביטר, פרוש, הסבר, משמעות והגדרה, באתר מילון אבניאון In his "Demurrer", חלק שני, 62 Tovey, "Anglia-Judaica," pp. 53-63 "Rymer Toedera," i. 591 ערך זה הוא קצרמר בנושא יהדות. אתם מוזמנים לתרום לוויקיפדיה ולהרחיב אותו.
יובאן ולאלוקין

יובאן ולאלוקין (בסרבית: Јован Влалукин; נולד ב-21 במאי 1999 בנובי סאד שברפובליקה הפדרלית של יוגוסלביה) הוא כדורגלן סרבי המשחק בעמדת המגן הימני בקבוצת ריגה פוטבולה סקולה מליגת העל הלטבית ובנבחרת סרביה. ולאלוקין גדל במחלקת הנוער של פרטיזן בלגרד. ב-2 ביולי 2018 הושאל לטלאופטיק מהליגה הסרבית השנייה. בסך הכל ערך 43 הופעות ליגה במועדון, בהן הבקיע שלושה שערים. ב-1 ביולי 2019 חתם במטלאץ גורני מילאנובץ מהליגה הסרבית השנייה. בתום עונת 2019/2020 העפיל עם המועדון לליגת העל הסרבית. ב-6 ביוני 2022 חתם ולאלוקין בריגה פוטבולה סקולה מליגת העל הלטבית. ב-25 בינואר 2021 ערך ולאלוקין את הופעת הבכורה שלו בנבחרת סרביה, בתיקו 0-0 נגד נבחרת הרפובליקה הדומיניקנית במשחק ידידות. יובאן ולאלוקין, באתר Transfermarkt יובאן ולאלוקין, באתר Soccerway יובאן ולאלוקין, באתר National Football Teams יובאן ולאלוקין, באתר FootballDatabase.eu ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "יובאן ולאלוקין".
נורת'רן סול

נורת'רן סול (באנגלית: Northern soul) או "סול צפוני" הוא סגנון מוזיקה וריקוד שצמח בצפון ומרכז אנגליה בסוף שנות ה-60 מסצנת המוד הבריטית, ומבוסס על תת-ז'אנר של מוזיקת נשמה אמריקאית שחורה, במיוחד מאמצע שנות ה-60, עם קצב מהיר יחסית (100 BPM ומעלה) וביט כבד, או מוזיקת סול מערים צפוניות כמו דטרויט, שיקגו ואחרות. הסגנון נמנע בדרך כלל ממוזיקת מוטאון מהמיינסטרים או כזו המושפעת ממנה וזכתה להצלחה מסחרית משמעותית, וחובבי הז'אנר מתמקדים בעיקר בהקלטות של אמנים פחות מוכרים, שיצאו רק במספר מוגבל. נורת'רן סול מזוהה עם סגנונות ריקוד ואופנות מיוחדות שצמחו מתוך הסצנה המחתרתית של סוף שנות ה-60 במועדונים כמו "Twisted Wheel" במנצ'סטר והתפשטו במהירות לאולמות ריקודים ומועדוני לילה אחרים בוויגאן ("Wigan Casino") בלקפול ("Blackpool Mecca"), וסטוק-און-טרנט ("Golden Torch"). בתחילת שנות ה-70 הקצב המועדף הפך ליותר מהיר ותזזיתי, וסגנון הריקוד הפך לאתלטי יותר, ומזכיר מעט את סגנונות הריקוד המאוחרים יותר של דיסקו וברייקדאנס. המאפיין העיקרי במוזיקת נורת'רן סול הוא הסינקופציה של ביט כבד, והקצב המהיר של תקליטי מוטאון של אמצע שנות ה-60, שבדרך כלל שולבו עם שירה מלאת רגש. בספר "Last Night a DJ Saved My Life", הסוקר את ההיסטוריה וההתפתחות של תקליטנות, מתואר נורת'רן סול כ"ז'אנר שנבנה מכישלונות": "נורת'רן סול הייתה המוזיקה שנוצרה על ידי מאות זמרים ולהקות שהעתיקו את הסאונד של דטרויט ושל הפופ של מוטאון. רוב התקליטים היו כישלון מוחלט כשיצאו לאור... אבל בצפון אנגליה, מסוף שנות ה-60 ועד לימי הזוהר שלה באמצע שנות ה-70, הם קמו לתחיה". חלק מהתקליטים היו כל כך נדירים שהיה ידוע רק על קומץ עותקים, ותקליטנים ומועדונים ספציפיים היו קשורים לתקליטים מסוימים שהיו כמעט אך ורק ניתנים לשמיעה אצלם. התחרותיות בין תקליטנים הובילה אותם לטשטש את הלייבלים על התקליטים שלהם. התדמית והמוניטין של תקליטנים בסצנת הנורת'רן סול הועצמה על ידי החזקת תקליטים נדירים, אבל הבלעדיות לא הספיקה בפני עצמה, והתקליטים היו צריכים להתאים לסגנון מוזיקלי מסוים ולזכות לקבלה על רחבת הריקודים. לסצנת הסול הצפוני הייתה השפעה ניכרת על תרבות הדיג'יי, והיא נחשבת כחלק חשוב ביצירת תרבות המועדונים העכשווית ואת תרבות הדיג'יי כסופרסטאר של שנות ה-2000. כמו בתרבות המועדונים העכשווית, תקליטני הנורת'רן סול בנו קהל מעריצים המבוסס על סיפוק הרצונות של הקהל למוזיקה שלא יכלו לשמוע בשום מקום אחר. במבט היסטורי, לנורת'רן סול הייתה תרומה משמעותית ביצירת רשת של מועדונים, דיג'ייז, אספני תקליטים וסוחרים בבריטניה, והייתה סצנת המוזיקה הראשונה שסיפקה למצעדים הבריטיים תקליטים שנמכרו לחלוטין בכוח ההשמעה במועדונים. Norcliffe, Josh (28 בפברואר 2014). "The Current Northern Soul scene: Is it just nostalgia?". Louder Than War. נבדק ב-17 באוקטובר 2016. {{cite news}}: (עזרה) Stephen Catterall; Keith Gildart (בינואר 2019). "Did Wigan Have a Northern Soul?: Volume 2". ResearchGate. {{cite web}}: (עזרה) Bill Brewster and Frank Broughton. Last Night A DJ Saved My Life. Chapter four, page 86, "A Genre Built From Failures" "From "The In Crowd" to the "Happy People" | Uppers Culture Lifestyle". Uppers.org. אורכב מ-המקור ב-19 באוקטובר 2015. נבדק ב-3 ביוני 2015. {{cite web}}: (עזרה)
מטרופולין חיפה

מטרופולין חיפה היא מטרופולין בישראל הכוללת אזורים ממחוז חיפה וממחוז הצפון. היא ממוקמת לאורך חוף הים התיכון, ועם אוכלוסייה מוערכת של כמעט מיליון תושבים, היא המטרופולין השלישית בגודלה בישראל אחרי גוש דן (מטרופולין תל אביב) ומטרופולין ירושלים, וגדולה רק ממטרופולין באר שבע. המטרופולין היא המטרופולין הצפונית בישראל. להלן מוצגות הערים בכל אחת מהטבעות לפי הגדרת הלשכה המרכזית לסטטיסטיקה: הגרעין - חיפה הטבעת הפנימית: הערים: קריית ביאליק, קריית ים, קריית מוצקין, קריית אתא, טירת כרמל ונשר. המועצות המקומיות: קריית טבעון, דאלית אל כרמל, רכסים, עספיא ועתלית. המועצות האזוריות: מועצה אזורית זבולון, חלק מיישובי חוף הכרמל. הטבעת החיצונית: הערים: טמרה, כרמיאל, עכו, שפרעם, נהריה, יקנעם עילית, ומגדל העמק. בסה"כ מונה המטרופולין 129 יישובים. נתוני האוכלוסייה במטרופולין חיפה לשנת 2017‏: האוכלוסייה הערבית מהווה כ-26.6% מכלל אוכלוסיית הגוש. חברות אוטובוסים מפעילות קווים רבים בתוך חיפה וכמה קווים המקשרים בין חיפה לערים אחרות במטרופולין. רשת הכבישים מחברת את חיפה עם מטרופולינים אחרים, ערים והפריפריה. נמל התעופה חיפה משרת טיסות פנים לאילת וטיסות בינלאומיות לקפריסין ויוון. ותהווה גם כבסיס הפעילות של חברת התעופה הישראלית החדשה אייר חיפה. רכבת ישראל מפעילה קווים בין-עירוניים לערים נוספות בארץ. הכבישים המהירים במטרופולין חיפה הם: כביש 2 – מחבר את חיפה עם תל אביב. כביש 4 – מחבר את כל ערי מישור החוף בישראל ועובר דרך העיר חיפה. כביש 23 – מנהרות הכרמל, מחברות את מערב חיפה והצ'ק פוסט. כביש 75 – מחבר את חיפה עם הגליל התחתון דרך עמק יזרעאל. כביש 70 – מחבר בין שפלת הכרמל לגליל המערבי. כביש 85 – מחבר את עכו עם הגליל העליון. כביש 79 – מחבר בין אזור הקריות לגליל התחתון. את מטרופולין חיפה משרת הפארק המטרופוליני, פארק הכרמל, ועתיד גם להיבנות פארק מטרופוליני נוסף - פארק נחל הקישון. מטרופולינים בישראל הקריות מדיה וקבצים בנושא מטרופולין חיפה בוויקישיתוף גבול מטרופולין חיפה מפת מטרופולין חיפה יובל אזולאי, מה רואה ניר צוק מהקוקפיט של אייר חיפה, באתר כלכליסט, 23 ביולי 2024
תומאס אלמס

תומאס אלמס (באנגלית: Thomas Elms נולד ב-1996 או ב-1997) הוא דוגמן, שחקן קולנוע וטלוויזיה קנדי. אלמס למד באוניברסיטת קולומביה הבריטית. הופעתו הראשונה על המסך הייתה בשנת 2015 בסרט הקצר "Their Son Ryan". בשנת 2016 הופיע לראשונה על מסך הטלוויזיה בסדרת הטלוויזיה "Aftermath". שנה לאחר מכן הופיע בעונתה השנייה של סדרת הטלוויזיה טיימלס. בשנת 2018 התארח בסדרת הטלוויזיה "Aurora Teagarden Mysteries" ושיחק בתפקיד משנה סרט הקולנוע אני עדיין רואה אותך לצד ריצ'רד הרמון ובלה ת'ורן. בשנת 2019 התארח בפרק בסדרת הטלוויזיה "Project Blue Book". באותה שנה שיחק בסרט הקולנוע "Spiral", והחל לשחק בתפקיד ראשי בסדרת הטלוויזיה המסדר על לביטולה לאחר תום העונה השנייה. בשנת 2020 שיל בסדרת הטלוויזיה מולדת: פורט סאלם. באוגוסט 2021 פורסם כי אלמס לוהק לתפקיד חוזר בסדרת הטלוויזיה "Skymed". בפברואר 2022 לוהק אלמס לתפקיד בסרטו של ג'ורג' קלוני, הבחורים בסירה. תומאס אלמס, ברשת החברתית אינסטגרם תומאס אלמס, במסד הנתונים הקולנועיים IMDb (באנגלית) Mbuthia, Mercy (2021-06-10). "Thomas Elms' biography: age, birthday, height, partner, movies". Legit.ng - Nigeria news. (באנגלית). נבדק ב-2021-08-18. Thomas Elms Net Worth, Age, Bio, Height, Personal Life, Career, Dailybiographyandnews, ‏1 בנובמבר 2021 Thomas Elms Bio, Wiki, Age, Height, Brother, Wife, The Order, Net Worth, InformationCradle, ‏1 ביוני 2020 Who is Thomas Elms? Netflix 'The Order' Hamish Duke's Bio, The Biography, ‏6 בנובמבר 2021 Thomas Elms (Actor) Net Worth, Bio, Girlfriend, Age, And Wikipedia | Wealthy Celebrity, Wealthy Celebrity, ‏3 במאי 2021 Frank Scheck, The Hollywood Reporter, The Hollywood Reporter, ‏3 בספטמבר 2018 Samuel Spencer, The Order on Netflix cast: Who plays Hamish in The Order? Who is Thomas Elms?, Express.co.uk, ‏6 בפברואר 2019 Andy Swift, TVLine, TVLine, ‏6 באוקטובר 2020 Denise Petski, Deadline, Deadline, ‏4 באוגוסט 2021 Justin Kroll, Deadline, Deadline, ‏4 בינואר 2022 Ellenbogen, Rachael (2019-03-06). "Meet 'The Order' Cast Before Netflix Series Premiere". International Business Times. נבדק ב-2021-02-15.